Luonė
Luonė (latv. Lone) – kaimas Latvijoje, Jekabpilio savivaldybėje, 12 km į pietvakarius nuo Viesytės, šalia Saukos ežero vakarinio kranto ir Dūniupės upelio. Saukos valsčiaus centras. 202 gyventojai (2021 m.). Pro kaimą eina plentas P75 Jekabpilis–Lietuvos siena. Veikia pradinė mokykla, kultūros namai, biblioteka, paštas, medicinos punktas, mechanikos dirbtuvės. Vakaruose dunksančiuose miškuose yra durpynas. Išlikusi buvusio Jekabpilio–Neretos siaurojo geležinkelio stotis. Apylinkėse stūkso Skuosų piliakalnis. Tarybiniais metais buvo „Luonės“ tarybinio ūkio centrinė gyvenvietė.